Drie vas oor kalf in badkamerFoto: Verskaf. Drie mans, tussen 25 en 40 jaar oud, is in hegtenis geneem en sal binnekort in die Frankfort-landdroshof in die Vrystaat verskyn op aanklagte van veediefstal nadat ŉ jong kalf in ŉ badkamer gevind is. Kapt. Zweli Mohobeleli, woordvoerder van die polisie, het gesê die mans is in Tweeling in hegtenis geneem nadat die twee week oue kalfie in ŉ badkamer in Mafahlaneng aangetref is. “Die kalfie is glo die vorige dag op ŉ plaas naby Tweeling gesteel. Die polisie het ŉ wenk ontvang van waar die kalfie dalk kon wees. Toe die huis deursoek is, is die kalfie in die badkamer aangetref,” het Mhobeleli gesê. Die verdagtes was glo tydelike werkers op die plaas. Genl.maj. Jan Tsotetsi, bevelvoerder van die Bethlehem-groepering, het boere aangeraai om seker te maak alle werknemers, selfs tydelike werknemers, is aan hulle bekend. “Dit is ook belangrik om bewyse van hul identiteit en adresse te hê sodat hulle maklik opgespoor en ondervra kan word.” Volgens Tsotetsi is dit ook wys om seker te maak dat vee weg van hoofpaaie af wei. “Heinings moet ook gereeld nagegaan word en vee moet gebrandmerk word.”